CELEX: 32015R0386
Language: el
Date: 2015-03-05 00:00:00
Title: Εκτελεστικός κανονισμός (ΕΕ) 2015/386 της Επιτροπής, της 5ης Μαρτίου 2015 , σχετικά με τη δασμολογική κατάταξη ορισμένων εμπορευμάτων στη Συνδυασμένη Ονοματολογία

10.3.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 65/5
            
         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2015/386 ΤΗΣ ΕΠΙΤΡΟΠΉΣ
   της 5ης Μαρτίου 2015
   σχετικά με τη δασμολογική κατάταξη ορισμένων εμπορευμάτων στη Συνδυασμένη Ονοματολογία
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (1), και ιδίως το άρθρο 9 παράγραφος 1 στοιχείο α),
   Εκτιμώντας τα ακόλουθα:
   
               (1)
            
            
               Για να εξασφαλιστεί η ενιαία εφαρμογή της Συνδυασμένης Ονοματολογίας που προσαρτάται στον κανονισμό (ΕΟΚ) αριθ. 2658/87, είναι αναγκαίο να θεσπιστούν μέτρα όσον αφορά τη δασμολογική κατάταξη των εμπορευμάτων που αναφέρονται στο παράρτημα του παρόντος κανονισμού.
            
         
               (2)
            
            
               Ο κανονισμός (ΕΟΚ) αριθ. 2658/87 προβλέπει τους γενικούς κανόνες για την ερμηνεία της Συνδυασμένης Ονοματολογίας (ΣΟ). Οι εν λόγω κανόνες εφαρμόζονται επίσης σε κάθε άλλη ονοματολογία η οποία βασίζεται εν όλω ή εν μέρει στη ΣΟ ή προσθέτει σε αυτήν κάποια νέα υποδιαίρεση και θεσπίζεται με ειδικές διατάξεις της Ένωσης με σκοπό την εφαρμογή δασμολογικών και άλλων μέτρων σχετικά με τις εμπορευματικές συναλλαγές.
            
         
               (3)
            
            
               Κατ' εφαρμογήν των γενικών αυτών κανόνων, τα εμπορεύματα που περιγράφονται στη στήλη (1) του πίνακα που παρατίθεται στο παράρτημα του παρόντος κανονισμού πρέπει να καταταγούν στον κωδικό ΣΟ που εμφαίνεται στη στήλη (2), για τους λόγους που αναφέρονται στη στήλη (3) του εν λόγω πίνακα.
            
         
               (4)
            
            
               Είναι σκόπιμο να μπορούν, για ορισμένο χρονικό διάστημα, οι δεσμευτικές δασμολογικές πληροφορίες οι οποίες εκδίδονται για τα εμπορεύματα που αφορά ο παρών κανονισμός και οι οποίες δεν είναι σύμφωνες με τον παρόντα κανονισμό να συνεχίσουν να αποτελούν αντικείμενο επίκλησης από τον κάτοχό τους, σύμφωνα με το άρθρο 12 παράγραφος 6 του κανονισμού (ΕΟΚ) αριθ. 2913/92 (2). Η διάρκεια της εν λόγω προθεσμίας πρέπει να είναι τρίμηνη.
            
         
               (5)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής τελωνειακού κώδικα,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ;
   Άρθρο 1
   Τα εμπορεύματα που περιγράφονται στη στήλη (1) του πίνακα που παρατίθεται στο παράρτημα κατατάσσονται στη Συνδυασμένη Ονοματολογία στον κωδικό ΣΟ που αναφέρεται στη στήλη (2) του εν λόγω πίνακα
   Άρθρο 2
   Δεσμευτικές δασμολογικές πληροφορίες που δεν συμμορφώνονται με τον παρόντα κανονισμό μπορούν να συνεχίσουν να αποτελούν αντικείμενο επίκλησης, σύμφωνα με τις διατάξεις του άρθρου 12 παράγραφος 6 του κανονισμού (ΕΟΚ) αριθ. 2913/92, κατά τη διάρκεια περιόδου τριών μηνών από την ημερομηνία έναρξης της ισχύος του παρόντος κανονισμού
   Άρθρο 3
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 5 Μαρτίου 2015.
      
         
            Για την Επιτροπή,
         
         
            εξ ονόματος του Προέδρου,
         
         Heinz ZOUREK
         
            Γενικός Διευθυντής Φορολογίας και Τελωνειακής Ένωσης
         
      
   
   
      (1)  ΕΕ L 256 της 7.9.1987, σ. 1.
   
      (2)  Κανονισμός (ΕΟΚ) αριθ. 2913/92 του Συμβουλίου, της 12ης Οκτωβρίου 1992, περί θεσπίσεως κοινοτικού τελωνειακού κώδικα (ΕΕ L 302 της 19.10.1992, σ. 1).
   
      ΠΑΡΑΡΤΗΜΑ
      
                  Περιγραφή των εμπορευμάτων
               
               
                  Κατάταξη
                  (Κωδικός ΣΟ)
               
               
                  Αιτιολογία
               
            
                  (1)
               
               
                  (2)
               
               
                  (3)
               
            
                  Τροχοσανίδα με τέσσερις τροχούς (skateboard) με διαστάσεις περίπου 80 × 27 × 17 cm, βάρος 10 kg και μέγιστο ωφέλιμο φορτίο 65 kg. Το είδος είναι εφοδιασμένο με ηλεκτροκινητήρα τροφοδοτούμενο από δύο επαναφορτιζόμενες ηλεκτρικές μπαταρίες 24 V.
                  Το είδος έχει τα ακόλουθα χαρακτηριστικά:
                  
                              —
                           
                           
                              οι τροχοί είναι κατασκευασμένοι από πολυουρεθάνη και έχουν διάμετρο 85 mm,
                           
                        
                              —
                           
                           
                              μόνον οι δύο οπίσθιοι τροχοί παρέχουν κίνηση, με ιμάντα,
                           
                        
                              —
                           
                           
                              η επιφάνειά του είναι καλυμμένη με αντιολισθητική επίστρωση,
                           
                        
                              —
                           
                           
                              ο ηλεκτροκινητήρας είναι στερεωμένος στο κάτω μέρος του είδους,
                           
                        
                              —
                           
                           
                              αναπτύσσει ταχύτητα μεταξύ 10 και 32 km/h, δεν έχει φρένα ούτε σύστημα διεύθυνσης.
                           
                        Η τροχοσανίδα συνοδεύεται από τηλεχειριστήριο που κρατείται στο χέρι.
                  Η τροχοσανίδα είναι εξοπλισμένη με ηλεκτροκινητήρα, τον οποίο χειρίζεται ο επιβαίνων σε αυτή μέσω τηλεχειριστήριου.
                  Η ταχύτητα της τροχοσανίδας, όταν αυτή είναι σε κίνηση, μπορεί να ρυθμίζεται με το τράβηγμα ειδικού μοχλού επί του τηλεχειριστηρίου.
               
               
                  9506 99 90
               
               
                  Η κατάταξη καθορίζεται από τους γενικούς κανόνες 1 και 6 για την ερμηνεία της Συνδυασμένης Ονοματολογίας, καθώς και από το κείμενο των κωδικών ΣΟ 9506, 9506 99 και 9506 99 90.
                  Μολονότι το είδος είναι εξοπλισμένο με ηλεκτροκινητήρα, έχει τα χαρακτηριστικά αθλητικού ψυχαγωγικού προϊόντος και όχι μηχανοκίνητου οχήματος, καθώς, λόγω της απουσίας φρένων και συστήματος διεύθυνσης, απαιτείται η σωματική δραστηριότητα του επιβαίνοντος στην τροχοσανίδα (παρόμοια με τη δραστηριότητα που απαιτείται από επιβαίνοντα σε μη μηχανοκίνητη τροχοσανίδα). Κατά συνέπεια, αποκλείεται η κατάταξη στην κλάση 8703 ως αυτοκίνητο όχημα που είναι κατασκευασμένο κυρίως για τη μεταφορά προσώπων.
                  Δεδομένης της ικανότητας να αναπτύσσει ταχύτητα έως 32 km/h, το είδος δεν θεωρείται τροχοφόρο παιχνίδι που έχει σχεδιαστεί για να επιβαίνουν παιδιά (βλέπε επίσης τις Επεξηγηματικές Σημειώσεις της ΣΟ, κωδικός 9503 00 10). Κατά συνέπεια, αποκλείεται η κατάταξη στην κλάση 9503 ως τροχοφόρο παιχνίδι.
                  Με δεδομένα τα χαρακτηριστικά και το σχεδιασμό του, το είδος προορίζεται να χρησιμοποιείται ως αθλητικό ψυχαγωγικό προϊόν (skateboard). Συνεπώς, πρέπει να καταταχθεί στον κωδικό ΣΟ 9506 99 90 ως είδος και υλικό για άλλα αθλήματα ή παιχνίδια υπαίθρου.